**Odôvodnenie nerozdelenia zákazky na časti**

podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

**Verejný obstarávateľ:**

Ministerstvo vnútra Slovenskej republiky

Pribinova 2, 812 72 Bratislava

IČO: 00151866

Názov predmetu zákazky:

**Technické zariadenia 7 – Výstražné systémy**

*Predmetom zákazky je dodávka výstražných systémov včasného varovania obyvateľstva v prípade mimoriadnych udalostí na území SR.*

*Súčasťou predmetu zákazky je aj dodávka príslušenstva k výstražným systémom, všetkých súvisiacich služieb zabezpečenia 4-ročnej záruky dodávaných technických zariadení (výstražných systémov) a služby, ktoré priamo súvisia s dodaním konkrétneho požadovaného tovaru/zariadenia, t.j. konfigurácia a inštalácia týchto technických zariadení).*

*Verejný obstarávateľ zároveň požaduje oceniť služby súvisiace s plnením predmetu zákazky/s dodávkou výstražných systémov: služby technického špecialistu*.

Podľa § 28 ods. 1 zákona *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na účasť alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v správe o zákazke; táto povinnosť sa nevzťahuje na zadávanie koncesie.“*

Rozdelenie predmetu zákazky na časti je technicky a procesne nerealizovateľné, a to z dôvodu, že predmetná skupina tovarov/technických zariadení a súvisiacich služieb tvorí ucelenú technologickú časť systému včasného varovania obyvateľstva. Je kladená požiadavka na vysokú spoľahlivosť systému a dodávateľ musí byť schopný realizovať predmet zákazky komplexne so zárukou funkčnosti a integrácie. Rozdelenie zákazky na časti by predstavovalo riziko, že realizácia zákazky a dodanie jednotlivých tovarov/zariadení sa stane nadmerne technicky obťažné a finančne náročné. Dodávateľ musí garantovať vzájomnú kompatibilitu nasledovných zariadení a to: sirény, ovládacie jednotky, komunikačné jednotky, telekomunikačná infraštruktúra.

Uchádzač má možnosť v rámci svojej ponuky ponúknuť tovary a súvisiace služby od jedného alebo viacerých výrobcov, ale musí byť zodpovedný za to, že dodávané tovary budú navzájom prepojiteľné na fyzickej, sieťovej aj aplikačnej úrovni a budú spĺňať všetky požiadavky verejného obstarávateľa. Vyčlenenie tovaru a súvisiacich služieb do dvoch, prípadne viacerých verejných obstarávaní, resp. rozdelenie predmetu zákazky na samostatné časti, by prinášalo verejnému obstarávateľovi významné komplikácie pri samotnej realizácii predmetu zákazky.

Vzhľadom na to, aby v rámci celej realizácie zákazky boli zabezpečené tovary a súvisiace služby na rovnako vysokej úrovni, je potrebné, aby všetky tovary, ale aj služby, ktoré súvisia s dodávkou a inštaláciou týchto tovarov/zariadení na mieste dodania (služby technického špecialistu), boli zabezpečené jedným kompetentným dodávateľom.

Takto vymedzené obstaranie tovarov (bez ďalšieho delenia na samostatné časti) predstavuje zároveň tzv. best practices (najlepšie skúsenosti) na relevantnom trhu.

Zároveň sú predmetné tovary/zariadenia a súvisiace služby dodávané rovnakým okruhom potenciálnych uchádzačov, a to najmä vzhľadom na rozsah a špecifickosť zákazky, miesto plnenia a typ zákazníka. Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Najmä s ohľadom na miestne, vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až objektívne nerealizovateľné.

Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.

Podrobná špecifikácia je uvedená v opise predmetu zákazky, tvoriacom prílohu č. 1 súťažných podkladov.